अल्पमत में आए गिलानी ने PML-Q से समर्थन मांगा  
पाक के पीएम ने अल्पमत सरकार के लिए समर्थन जुटाने की कोशिश के तहत दो मुख्य विपक्षी पार्टियों पीएमएल-एन और पीएमएल-क्यू के नेताओं से भेंट की।
पाकिस्तान के प्रधानमंत्री यूसुफ रजा गिलानी ने अपनी अल्पमत सरकार के लिए समर्थन जुटाने की कोशिश के तहत दो मुख्य विपक्षी पार्टियों पीएमएल-एन और पीएमएल-क्यू के नेताओं से मुलाकात की। हालांकि, उनके इस्तीफे की जोर-शोर से मांग की जा रही है।  सत्तारूढ़ गठबंधन से एमक्यूएम के समर्थन वापस लेने के मद्देनजर नवाज शरीफ के नेतृत्व वाली पीएमएल-एन तथा इसकी प्रतिद्वंद्वी पीएमएल-क्यू से संपर्क किया गया, जो मुख्य विपक्षी पार्टियां हैं। एमक्यूएम के समर्थन वापस लेने से पाकिस्तान पीपुल्स पार्टी (पीपीपी) के नेतृत्व वाली सरकार के गिरने की आशंका पैदा हो गई है।  संसद की दो बड़ी पार्टियों से संपर्क साधने की गिलानी की कोशिशों के बावजूद ऐसा कोई संकेत नहीं मिला है कि पीएमएल एन या पीएमएल क्यू में से कोई सरकार को समर्थन देगी। दरअसल, 342 सदस्यीय नेशनल एसेंबली में सरकार के पास बहुमत के आंकड़े से कम से कम 12 सदस्य कम हैं।  एमक्यूएम ने रविवार रात सरकार से अपना समर्थन वापस ले लिया, जिसके बाद पीपीपी नीत गठबंधन सरकार संकट में आ गई। इस गठबंधन में एमक्यूएम दूसरी सबसे बड़ी पार्टी है, जिसके 25 सदस्य हैं। इसने सरकार को कायम रखने में अहम भूमिका निभाई है। गिलानी ने सबसे पहले पीएमएल-एन प्रमुख नवाज शरीफ के छोटे भाई एवं पंजाब के मुख्यमंत्री शाहबाज शरीफ से मुलाकात की।  एक सूत्र ने बताया कि गिलानी ने शरीफ से यह आश्वासन मांगा कि उनकी पार्टी के 91 सांसद अविश्वास प्रस्ताव पेश किए जाने की स्थिति में सरकार के पक्ष में वोट डालें। इस सूत्र के अनुसार शरीफ ने कोई वायदा नहीं किया और गिलानी से कहा कि पीएमएल-एन मंगलवार को अपनी केंद्रीय कार्यकारिणी समिति की बैठक में इस बारे में कोई फैसला करेगी। पार्टी के वरिष्ठ नेता साद रफीक ने बताया कि उनकी पार्टी न तो गिलानी के पक्ष में वोट डालेगी और न ही संसद में अविश्वास प्रस्ताव लाएगी।  रफीक ने कहा, प्रधानमंत्री गिलानी को उन लोगों से समर्थन मांगना चाहिए, जो तीन साल तक सरकार का हिस्सा रहे हैं। गिलानी ने इसके बाद चौधरी शुजात हुसैन के नेतृत्व वाली पीएमएल-क्यू पार्टी से समर्थन मांगा। इस पार्टी को कभी राष्ट्रपति आसिफ अली जरदारी ने कातिल लीग कहा था।  गिलानी ने हुसैन से टेलीफोन पर बात की और फिर पूर्व प्रधानमंत्री से मुलाकात करने के लिए उनके आवास पर गए। बैठक से पहले मीडिया से बातचीत में हुसैन ने कहा कि पीएमएल-क्यू देश और लोकतंत्र के हित में सभी फैसले करेगी। पीएमएल-क्यू के नेशनल एसेंबली में 50 सांसद हैं।  गौरतलब है कि जरदारी ने अपनी पत्नी और पूर्व प्रधानमंत्री बेनजीर भुट्टो की हत्या के लिए पीएमएल-क्यू को जिम्मेदार ठहराया था। सूत्रों ने बताया कि गिलानी ने पीएमएल-क्यू को संदेश भेजा है कि वह संसद में पीपीपी का समर्थन करे और संघीय सरकार में शामिल हो। उन्होंने कहा कि पीएमएल-क्यू ने संकेत दिया है कि वह इन विकल्पों पर विचार कर सकती है, बशर्ते कि पीपीपी पंजाब में उसकी सरकार के गठन में मदद करे।  पीपीपी के पंजाब प्रदेश के अध्यक्ष इम्तियाज सफदर वरीचा ने बताया, मौजूदा हालात में पीपीपी पंजाब में शरीफ की सरकार को गिराने के बारे में सोच भी नहीं सकती है।